Document ID: 31997L0001

KAHDESKYMMENES KOMISSION DIREKTIIVI 97/1/EY,
annettu 10 päivänä tammikuuta 1997,
kosmeettisia valmisteita koskevan jäsenvaltioiden lainsäädännön lähentämisestä annetun neuvoston direktiivin 76/768/ETY liitteiden II, III, VI ja VII mukauttamisesta tekniseen kehitykseen (ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY (1), sellaisena kuin se on viimeksi muutettuna komission direktiivillä 96/41/EY (2), ja erityisesti sen 12 artiklan,
on kuullut kosmetiikka-alan tiedekomiteaa,
sekä katsoo, että
Ranskan hallitus on ilmoittanut komissiolle direktiivin 76/768/ETY 12 artiklan mukaisesti, että se on kieltänyt vuoden ajaksi sellaisten kosmeettisten valmisteiden ja vartalohygieniavalmisteiden saattamisen markkinoille maksutta tai maksua vastaan, jotka sisältävät yli kuusi kuukautta vanhoista naudoista tai yli kaksitoista kuukautta vanhoista lampaista tai vuohista peräisin olevaa aivoista, selkäytimestä ja silmämunasta saatavaa uutetta,
tietyistä BSE:hen liittyvistä kiireellisistä suojatoimenpiteistä tehdyn komission päätöksen 96/239/EY (3) muuttamisesta tehdyllä komission päätöksellä 96/362/EY (4) määrätään, että Yhdistynyt kuningaskunta ei saa viedä alueeltaan muihin jäsenvaltioihin ja kolmansiin maihin Yhdistyneessä kuningaskunnassa teurastetuista naudoista saatuja tuotteita, jotka on tarkoitettu käytettäväksi muiden muassa kosmeettisissa valmisteissa, tämän päätöksen liitteessä lueteltuja tuotteita lukuun ottamatta, ja että Yhdistyneen kuningaskunnan on sallittava tarkoitettujen tuotteiden valmistus ainostaan eläinlääketieteellisessä virallisessa valvonnassa olevissa laitoksissa, joiden on osoitettu toimivan liitteessä vahvistettujen edellytysten mukaisesti,
epitsoottinen BSE (bovine spongiform encephalopathy) on kehittynyt Yhdistyneessä kuningaskunnassa, mutta sen maantieteellistä levinneisyyttä ei vielä tunneta täysin,
tällä hetkellä ei ole mahdollista havaita tautia tartuntavaiheessa,
BSE:tä koskevat tieteelliset tiedot kehittyvät jatkuvasti; tieteellisistä eri julkaisuista ja tunnettujen kansainvälisten järjestöjen, kuten Maailman terveysjärjestön, kertomuksista voidaan saada uusia tietoja,
Creutzfeldt-Jakobin taudin variantin (CJD-V) esiintyminen on tuonut esiin mahdollisuuden BSE:n tarttumisesta ihmiseen; CJD-V:n ja ihmisten BSE-taudinaiheuttajalle altistumisen välistä syy-yhteyttä ei kuitenkaan tähän mennessä voitu todistaa,
tällä hetkellä käytössä olevien tietojen mukaan infektiivisyyttä on voitu havaita BSE:tä sairastavien nautojen aivoissa, selkäytimessä ja silmissä,
tiedetään, että suositeltuja inaktivointimenetelmiä ei voida kosmetiikka-alalla käyttää aivoista, selkäytimestä ja silmistä uuttamalla saataviin aineisiin,
kosmetiikkateollisuus on soveltanut useiden vuosien ajan kansallisten ja kansainvälisten järjestöjen BSE:tä koskevia suosituksia; Euroopan kosmetiikka-, toalettitarvike- ja hajuvesiteollisuuden yhdyskomitea COLIPA on suositellut 22 päivänä huhtikuuta 1996 jäsenilleen, että nämä olisivat käyttämättä naudan aivoista, selkäytimestä ja silmistä saatavaa kudosta tai kudosuutetta; lampaiden ja vuohien aivoista, selkäytimestä ja silmistä saatavia kudoksia tai nesteitä ja niistä saatavia ainesosia ei käytännössä käytetä kosmeettisissa valmisteissa,
kosmetiikka-alan tiedekomitea on antanut 21 päivänä lokakuuta 1994, 29 päivänä maaliskuuta, 11 päivänä huhtikuuta ja 18 päivänä heinäkuuta 1996 lausunnot, joissa käsitellään niiden naudasta peräisin olevien ainesosien käyttöriskiä, joiden välityksellä BSE-taudinaiheuttaja mahdollisesti tarttuu,
kosmetiikka-alan tiedekomitea antoi 2 päivänä lokakuuta 1996 lausunnon, jonka mukaan naudan, lampaan ja vuohen aivoista, selkäytimestä ja silmistä saatavien kudosten ja nesteiden ja niistä saatavien ainesosien käyttöön kosmeettisissa valmisteissa liittyviä riskejä ei voida sulkea pois,
kokemus on osoittanut, että lampaan kutkatauti (scrapie) ei ole vaaraksi ihmisille; äskettäin saadut tiedot kuitenkin osoittivat, että BSE-taudinaiheuttaja voi siirtyä lampaisiin ja tämän vuoksi on otettava huomioon, että BSE-taudinaiheuttajan siirtymisominaisuudet ovat erilaiset kuin scrapie-taudinaiheuttajan,
on tarpeen toteuttaa toimenpiteitä, joiden tarkoituksena on varmistaa kuluttajien terveys ja turvallisuus jäämättä odottamaan kiistämättömiä tieteellisiä todisteita BSE:n ja CJD:n tai sen variantin välisestä syy-yhteydestä,
varmuuden vuoksi olisi kiellettävä väliaikaisesti tiettyjen naudasta, lampaasta ja vuohesta saatavien ainesosien käyttö kosmeettisissa valmisteissa,
tätä direktiiviä olisi tarkasteltava uudelleen, kun kaikkia edellä mainittuja tekijöitä on tutkittu, viimeistään kaksi vuotta liitteessä mainittujen toimenpiteiden täytäntöönpanon jälkeen, ja
tässä direktiivissä säädetyt toimenpiteet ovat kosmetiikka-alan kauppaa koskevien teknisten esteiden poistamiseksi tarkoitettujen direktiivien tekniseen kehitykseen mukauttamista käsittelevän komitean lausunnon mukaisia,
ON ANTANUT TÄMÄN DIREKTIIVIN:
1 artikla
Muutetaan direktiivi 76/768/ETY liitteen mukaisesti.
2 artikla
Jäsenvaltioiden on toteutettava tarvittavat toimenpiteet sen varmistamiseksi, että liitteessä lueteltuja ainesosia sisältäviä kosmeettisia valmisteita ei voida pitää kaupan 30 päivästä kesäkuuta 1997 alkaen.
3 artikla
Viimeistään kahden vuoden kuluttua tämän direktiivin voimaantulopäivästä komissio ehdottaa mahdollisia muutoksia tähän direktiivin tieteellisen tiedon kehittymisen huomioon ottamiseksi.
4 artikla
1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 30 päivänä kesäkuuta 1997. Niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.
5 artikla
Tämä direktiivi tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
6 artikla
Tämä direktiivi on osoitettu kaikille jäsenvaltioille.
Tehty Brysselissä 10 päivänä tammikuuta 1997.

Labels: 1
17
3
6
15